Жьы къабзэр къыотэжьы — Адыгэ макъ\nЖьы къабзэр къыотэжьы\nРедактор 27.11.2019 27.11.2019 КЪЭБАРЫКlЭХЭР, СПОРТЫР\nАдыгэ Республикэм футболымкIэ икIымэфэ зэнэкъокъу шэкIогъум и 24-м рагъэжьагъ.\nРеспубликэм физкультурэмкIэ ыкIи спортымкIэ и Комитет итхьаматэ игуадзэу Андрей Бородиныр ти ЛIышъхьэу КъумпIыл Мурат ыцIэкIэ зэнэкъокъум хэлажьэхэрэм къафэгушIуагъ, гъэ­хъа­гъэхэр ашIынхэу афиIуагъ.\nФутболымкIэ республикэм и Федерацие ипащэу Николай Походенкэм къыIуагъ зэхэщэн Iофыгъохэм ягъэцэкIэн яшъыпкъэу зэрэпылъыщтхэр.\nБлэкIыгъэ илъэсхэм Мыекъуапэ иадминистрацие физкультурэмкIэ ыкIи спортымкIэ и Комитет зэнэкъокъур зэхищэщтыгъ. Мыгъэ республикэм физкультурэмкIэ ыкIи спортымкIэ и Комитет зэнэкъо­къум кIэщакIо фэхъугъ. Мыекъуа­пэ имызакъоу, районхэм якомандэхэри зэнэкъокъум чанэу хэлэжьэнхэу тагъэгугъэ.\n— Спорт псэолъэ дэгъухэр Адыгэ Республикэм щагъэпсы­гъэх, — къеIуатэ Николай Походенкэм. — ЛIышъхьэу КъумпIыл Мурат, Адыгэ Республикэм и Къэралыгъо упчIэжьэгъоу ТхьакIущынэ Аслъан лъэшэу тафэраз. Тистадионхэр, футбол ешIапIэхэр зэтегъэпсыхьагъэх, зэнэкъокъухэр тигуапэу ащызэхэтэщэх.\nЦIыфхэм япсауныгъэ агъэпытэнымкIэ амалышIухэр яIэх. ФутболымкIэ кIымэфэ зэнэкъокъум командэ 50-м нахьыбэ хэлажьэ, ешIакIохэм япчъагъэ 800-м нэсы. Спорт псэуалъэхэу «Юность», «Ошъутен», «Олимп» зыфиIохэрэм зэнэкъокъур ащыкIощт.\nКомандэхэр купи 4-у гощыгъэх. Апшъэрэ купым хэтыр коман­- ди 8. Апэрэ купыр тIоу гощыгъэ. Ящэнэрэ купым хэхьагъэхэр, спортым иветеранхэу илъэс 40-м зыныбжь къехъугъэхэр ешIэщтых. Сергей Двойниковыр зэнэкъокъум исудья шъхьаI. Пэнэшъу Мыхьамодэ секретарь шъхьаIэу агъэнэфагъ.\nУрысыем изэнэкъокъу хэла­жьэхэрэ командэхэм яешIэкIо тIурытIу кIымэфэ зэIукIэгъухэм ахэтхэ командэхэм аштэнэу фитыныгъэ аратыгъ. Мыекъопэ «Зэкъошныгъэм» иешIакIохэу Къонэ Амир, Ризван Ахмедхановыр, Денис Крыловыр, фэшъхьафхэри зэнэкъокъум щытлъэгъу­щтых. Астрахань, Краснодар, нэмыкIхэм къарыкIыгъэхэри кIымэфэ зэIукIэгъухэм ахэлэжьэнхэу тэгугъэ.\n«Картонтара-СШОР» — «МФОК-Ошъутен» — 5:2, «Ошъу­тен» — «Фыщт» — 5:2, «ЧIыгушъхь» — «Дорожник» — 3:1, «ЧIыгушъхьэм» иешIакIоу Антон Винниковым гогогъуи 3 къэлапчъэм Iэгуаор дидзагъ. «Урожай» — «Спортмастер» — 4:2. Денис Крыловым гъогогъуи 3 хъагъэм Iэгуаор ридзагъ.\nЯ 2-рэ зэIукIэ­гъухэр\n«Спортмастер» — «Фыщт»\n«МФОК-Ошъутен» — «ЧIыгушъхь»\n«Урожай» — «Картонтара-СШОР»\n«Дорожник» — «Ошъутен».\nШъунаIэ тешъудз: апшъэрэ купым ешIэгъухэр тыгъэгъазэм и 1-м пчэдыжьым сыхьатыр 10-м щырагъэжьэщтых, зэIукIэгъуи 4 зэкIэлъыкIоу стадионэу «Юностым» щыкIощт.\nЖьы къабзэр къызыпкъырыхьэ, ипсауныгъэ зыгъэпытэ зышIо­игъор зэнэкъокъум еплъынэу зэхэща­кIохэм рагъэблагъэ. Хэти изыгъэ­псэфыгъо уахътэ гъэшIэгъонэу зэрэщигъэкIощтым тицыхьэ телъ. Жьы къабзэр гъунджэм фэд, уахътэу щыбгъакIорэр гум шIукIэ къинэжьыщт.\nНэкIубгъор зыгъэхьазырыгъэр ЕМТIылъ Нурбый.\nПредыдущая «Rusya Birlik» partisi yönetim kuruluna alındı\nСледущая ЯтIонэрэ чIыпIэм щыI